ཞིས་ཅིན་ཕིང་གིས།ཀྲུང་གོ་དང་ཉི་ཧོང་གཉིས་ནི་ཆུ་རྒྱུན་གཅིག་གི་ཕར་ཚུར་དུ་ཆགས་ཡོད་ཅིང་།ལོ་ངོ༢༠༠༠ལྷག་རིང་།ཞི་བདེ་དང་མཛའ་བརྩེ་ནི་རྒྱལ་ཁབ་གཉིས་ཀྱི་མི་དམངས་ཀྱི་སེམས་ཁོང་གི་འཁོར་ཕྱོགས་གཙོ་བོ་ཡིན་ལ།རྒྱལ་ཁབ་གཉིས་ཀྱི་མི་དམངས་ཀྱིས་ཕན་ཚུན་བར་སློབ་སྦྱོང་དང་ཉམས་མྱོང་བརྗེ་རེས་བརྒྱུད་སོ་སོའི་འཕེལ་རྒྱས་ལ་རྟིང་སྐུལ་བྱས་ཤིང་།མིའི་རིགས་ཀྱི་ཤེས་རིག་དར་སྤེལ་ཐད་ཀྱང་བྱས་རྗེས་མི་དམན་པ་བཞག་ཡོད།ཉེ་རབས་ཀྱི་རྗེས་སུ།ཉི་ཧོང་ནི་ཕྱི་ཕྱོགས་སུ་བཙན་འཛུལ་བྱེད་པའི་བགྲོད་ལམ་དུ་བསྐྱོད་པས།ཀྲུང་ཉི་ཕྱོགས་གཉིས་ཀྱིས་དཀའ་སྡུག་གི་ལོ་ཟླ་བརྒྱུད་ཅིང་།ཀྲུང་གོའི་མི་མང་གིས་གོད་ཆགས་ཚབས་ཆེན་མྱངས་ཡོད་པ་རེད།རྒྱལ་ཁབ་གཉིས་ཀྱི་འགོ་ཁྲིད་རྒན་རབས་པ་དག་གིས་ཆབ་སྲིད་ཀྱི་བློ་གྲོས་ལ་མཐོང་ཆེན་གང་ལེགས་མཛད་ངོར།ཆབ་སྲིད་ཀྱི་ཇུས་འགོད་གལ་ཆེན་གནང་ཡོད་ཅིང་།དཀའ་ངལ་ཐམས་ཅད་ཁྱད་དུ་བསལ་ནས་ཕྱོགས་གཉིས་ཀའི་འབྲེལ་བ་རྒྱུན་ལྡན་ཅན་དུ་བསྐྱོད་པ་མ་ཟད།ཞི་བདེ་མཛའ་མཐུན་གྱི་ཆིངས་ཡིག་བཞག་ཏེ་རྒྱལ་ཁབ་གཉིས་ཀྱི་འབྲེལ་ལམ་ཐད་ཀྱི་དུས་རབས་གསར་པ་སྐྲུན་པ་དང་།ཀྲུང་ཉི་ཕྱོགས་གཉིས་ཀའི་དཔྱོད་ལྡན་ཁག་ཅིག་གིས་དེའི་ཐད་འབད་བརྩོན་ཆེར་བསྐྱེད་ཀྱི་ལས་དོན་མང་པོ་སྒྲུབ་ཡོད་པ་རེད།ལོ་རྒྱུས་ཀྱི་ར་སྤྲོད་བྱས་པ་ལྟར་ན།ཀྲུང་ཉི་རྒྱལ་ཁབ་གཉིས་ཀྱི་མཛའ་མཐུན་འབྲེལ་བ་ནི་རྒྱལ་ཁབ་གཉིས་དང་རྒྱལ་ཁབ་གཉིས་ཀྱི་མི་མང་ལ་ཕན་ཐོགས་པ་མ་ཟད།ཨེ་ཤ་ཡ་དང་འཛམ་གླིང་ཧྲིལ་བོར་ཡང་ཕན་ཐོགས་པས།ང་ཚོས་སྔར་བས་ལྡབ་འགྱུར་གྱིས་གཅེས་འཛིན་དང་སྲུང་སྐྱོབ་བྱས་ནས་མུ་མཐུད་དུ་འབད་བརྩོན་ལྷུར་ལེན་བྱེད་དགོས་ཞེས་བསྟན།